Nemţenii care vor să intre în audienţă sau au solicitări ori petiţii şi vor să se adreseze Avocatului Poporului, trebuie să ştie că reprezentanţii instituţiei vor fi prezenţi în Piatra Neamţ. Acţiunea are loc marți, 12 martie, în intervalul orar 09:00 – 12:00 şi are loc în spaţiul pus la dispoziţie în acest sens la sediul Consiliului Judeţean Neamţ.
"Cetăţenii pot solicita sprijinul instituţiei Avocatului Poporului în mod gratuit, fără perceperea de taxe. Pentru operativitate, recomandăm persoanelor interesate ca la momentul acordării audienţei să prezinte o cerere din care să rezulte pe scurt problemele cu care se confruntă, precum şi documente justificative în copie", se arată într-un comunicat al instituţiei. Persoanele interesate se pot înscrie la numărul de telefon al Biroului Teritorial Bacău din cadrul instituţiei Avocatului Poporului, 0234.572.472
Cei care doresc să se adreseze speceliştilor din cadrul acestei instituţii, dar nu pot ajunge la audienţele care au loc în Piatra Neamţ, pot trimite cererile prin intermediul serviciilor poştale la Biroul Teritorial Bacău, pe adresa biroului din municipiul Bacău, strada Nicolae Bălcescu, nr. 5, sau prin intermediul poştei electronice, la adresa de email [email protected]. Programul de audienţe la sediul din municipiul Bacău este luni şi miercuri între orele 10:00 – 14:00, marţi şi joi în intervalul orar 12:00 – 16:00.
Reamintim că instituţia Avocatului Poporului este autoritate publică autonomă şi independentă faţă de orice autoritate publică din România şi are drept scop apărarea drepturilor şi libertăţilor persoanelor fizice în raporturile acestora cu autorităţile publice. De asemenea, persoanele interesate trebuie să ştie că nu fac obiectul activităţii instituţiei Avocatului Poporului actele autorităţilor judecătoreşti (dosare aflate pe rolul instanţelor de judecată, sentinţe pronunţate în aceste dosare).
(G.S.)